Udvalgets årsberetning 2021.

Endnu en sæson er gået. En sæson med nye udfordringer, som vi her ved afslutningen kan se tilbage på og mærke af med et lille tjek – flueben.

Modtagelse af kontanter var fra sæsonstart ikke længere muligt og vi er efterfølgende gået fra at have flere forskellige MobilePay numre til blot at have et og samme nummer, som kan bruges ubegrænset.

Derudover satte vi et – viser det sig – større projekt i gang omkring anvendelse af livescore. Det var en drøj start, - mange var uforstående overfor, hvorfor vi gjorde det, andre spurgte ikke til hvordan, men hoppede blot på vognen. Vi har brugt rigtig mange timer på det, men efter op og nedture er vi kommet godt i mål og det kan I alle klappe jer selv på skulderen for – I gjorde det sørme.

Vi lagde ud med åbningsmatchen den 6. april. Vi var 21 spillere i A-rækken samt 40 spillere i B-rækken. Allerede her fik vi en indikation af, at årsreguleringen efter den nye handicapberegning havde givet de fleste spillere flere slag at lege med. Det giver smil på læben til de fleste, men det gav os en skævvridning i rækkefordelingen, da vi alle steder havde meldt ud, at rækkerne delte ved hcp. 22,0. – et emne som også har fyldt meget i denne sæson, - men det vender vi tilbage til.

April måned var en fantastisk opstart på golfsæsonen. Vejret var godt og banen stod på det tidspunkt ret flot i forhold til årstiden og vi var mange der spillede tirsdags-turneringer. Så kom den danske sommer, som jo vanligt byder på lidt af hvert. Men vi har faktisk været heldige at kunne komme rimelig tørskoede rundt efter 18 huller om tirsdagen – igen er det vist herrerne, som har måttet kæmpe med regnen.

Vi havde dog matchen i juli måned, som efter blot godt en times spil endte i lyn, torden og regn. Vejrudsigten havde dog varslet det, så vi havde forberedt en plan B og fik raflet lidt. Det var faktisk meget hyggeligt og jeg har overvejet om vi måske skulle forlænge sæsonen lidt. Så kunne vi lave spille aftener, med forskellige slags spil på bræt, med terninger eller med kort.

Vi er samlet fordi vi har en fælles passion for golfsporten. Golf er et fantastisk spil som vi ved kan spilles med alle og mod alle. Hvilken runde vi står overfor, afhænger af flere faktorer: spilleformen, vejret, spillerne på bolden, egen mental indstilling, osv. De private runder kan vi planlægge, så faktorerne passer os. Men bag mange af vores runder står andre personer og har taget beslutninger om flere af disse faktorer – og vi har selv valgt at deltage i disse ved at tilmelde os en turnering eller klub. Det gør spillet mere variabelt og vi mødes på tværs af sporten – golf er også et socialt spil, som gerne skal have plads til alle – alt afhængig af runden!

I tirsdagsdamerne skal vi ikke have mænd med – det siger sig selv. Men hvordan klubben ellers skal sammensættes står der ikke meget om i vores vedtægter. Udvalget/bestyrelsen har mulighed for at ændre max handicap, rækkeopdeling, venskabsklubber, afgørelse ved point-lighed, valg af sponsorer, priser – lige bortset fra, at medlemsprisen for deltagelse i tirsdagsdamer er 50 kr. pr. år – det er faktisk noget af det eneste konkrete som står i vores vedtægter.

Derfor kunne hjælpe kommende udvalg ved at fjerne vedtægterne og lave nogle retningslinjer/ en håndbog, hvor alt ”plejer” står i – og så kan udvalget selv tage beslutning om de vil følge ”plejer” eller ”tage kampen op” og ændre ”plejer”.

I kraft af, at vi i dag bruger en bankkonto under Herning Golfklub, må vi faktisk ikke være en selvstændig bestyrelse og skal ændre opsætningen til at være en klub med retningslinjer – eller hvad man nu vil kalde det. Dette var vi ikke klar over, da vi oprettede kontoen og vi må derfor agere efterfølgende. Men alt dette vil I høre mere til inden næste sæson.

Jeg vil sluttelig sige tusind tak til alle vores sponsorer – det havde været rigtig kedeligt uden alle de flotte gaver og tilskud som vi bliver givet. Husk at bakke dem op i hverdagen!!

Og jeg vil takke udvalget:

Dorte som vupti vupti kaster mails ud, klarer problemstillinger i Golfbox, tager i mod henvendelser fra spillere om alt fra manglende tilmelding til bemærkninger om hændelser på banen.

Karen som har været vores urokkelige indtaster på de almindelige tirsdage – der var mange rettelser i starten, men du har været meget hjælpsom overfor alle spillere, som ikke lige havde fået tingene ordnet.

Helle som har fået sat mere styr på vores møder, lavet referater/noter til alle matcher – så vi ved hvad vi kan gøre bedre næste år og ikke lave de samme fejl. Måske vi sammen kan lave en håndbog?

Anette som har slidt sig igennem byen for at kontakte alle sponsorer og holde dem i ilden – passet og plejet dem. Og til hver match har sørget for, at vi har fået lækkert mad på bordet.

Käthe som hoppede ind i udvalget med en sprudlende energi. Hjemmesiden blev hovedansvaret og man skal blot nævne en ting, så har du rettet det.

Brita som har sin faste plads i lugen ved hver match – kender alle ved navn – og styrer økonomien med hård hånd.

Tak for kampen og alle de hyggelige snakke vi har haft over bordet.

3. Fremlæggelse af årsregnskabet til godkendelse.

4. Udvalgets visioner for kommende sæson.

 Samarbejde med onsdagsherrerne.

 Evt. danne venskabsklub med Trehøje

 Lave underudvalg til diverse opgaver – som jubilæumsfestudvalget

 Blive bedre til at optage begyndere og andre nye spillere.

5. Behandling af indkomne forslag.

 Jonna Vester

 Rita Schultz

 Tina Vestergaard

6. Valg af udvalgsmedlemmer:

 Følgende går af : Brita, Helle, Anette og Inge